Nous, mestre Thomas Brunel et mestre Adam de Grès, clers notre seigneur le roy de Navarre, establiz de par li à saisir et à arrester les acquests, faiz en ses fiefs, en ses arrièrefiefz, en ses censives et en ses aleuz, et à finer sur ces acquests, faisons à savoir à tous cex qui ces présentes lettres verront et orront, que nous, de l’auctorité et du poeir que nostre sires li roys de Navarre nous a donné, voulons et otroions que li abbez et li couvenz de Pontigny, de l’orde de Cytiaus, aient et tiegnent perdurablement en mainmorte, à touz jours, sauf le droit d’autrui, trois muis d’avoine que messires Thiebauz de Plancy, et Jehan de Hervy, escuiers, leur ont donné à prendre ou finaige de Courcelles. Et je Jehanz, sires de Trechastel, garde de Champaigne et de Brie, de l’auctorité et dou pooir que messires li roys de Navarre m’a donné, le vueil et l’ottroy. Et en tesmoing de ceste chose je ai mis mon scel en ces présentes lettres avecques les seaux au devant nommez clers monseigneur le roi de Navarre, Thomas et Adam. Ce fut fait à Saint-Florentin, le samedi prouchain amprès la feste de Touz-Sainz en l’an de gràce mil dueus cenz et seixante-dix.